WorldCat

WorldCat o l'é 'n catàlogo ùnico ch'o l'arechéugge e coleçioìn de 15.637 bibliotêche inte 107 stâti, pàrte de l'òrganizaçión coperatîva globâle OCLC, ch'a-o gestìsce. Ste bibliotêche chi l'àn inandòu insémme a bànca dæti de WorldCat, ch'a l'é a ciù grànde bànca dæti bibliogràfica a-o móndo. A bànca dæti a l'inclùdde âtre vivàgne de informaçioìn ciù che-e coleçioìn de bibliotêche che ghe pìggian pàrte. L'OCLC o l'à mìsso a dispoxiçión WorldCat de bàdda pe-e bibliotêche, ma o catàlogo o l'é a-a bâze de âtri servìççi ascì, in abonaménto, cómme a condivixón de vivàgne e a gestión de coleçioìn. WorldCat o l'é dêuviòu da-i bibliotecâi pi-â catalogaçión e a riçèrca, ciù che da-o pùblico in generâle.

 Stöia 
L'OCLC o l'é stæto creòu do 1967, sott'a-a gestión do Fred Kilgour. Into mæximo ànno, l'OCLC o l'à comensòu a svilupâ a tecnologîa do catàlogo ùnico ch'a s'é ciù avànti evolûa in WorldCat; o prìmmo eleménto do catàlogo o gh'é stæto azónto do 1971.

Do 2003, l'OCLC o l'à inandiòu o progràmma de prêuva "Open WorldCat", creàndo de fórme abreviæ a partî da 'n sotoinsémme de WorldCat disponìbile pe-i scîti d'Internétte e pe.i rivenditoî de lìbbri, de mòddo d'aomentâ l'acescibilitæ de coleçioìn de bibliotêche pàrte do progràmma.

Into méize d'òtôbre do 2005, o técnichi de l'OCLC àn inandiòu 'n progètto wiki, WikiD, dàndo o permìsso a-i letoî d'azónze di coménti e de informaçioìn drénto a di cànpi struturæ, ligæ a ògni eleménto WorldCat. WikiD o l'é stæto in sciâ fìn scasòu, scibén che WorldCat o l'à dêuviòu i contegnûi creæ da-i uténti inte di âtri mòddi.

Do 2006 l'é vegnûo poscìbile pe tùtti esplorâ WorldCat diretaménte e de bàdda pe mêzo do seu scîto d'Internétte e no sôlo con l'interfàccia FirstSearch, a pagaménto e svilupâ pe-e bibliotêche abonæ, ch'a l'êa l'ùnica a dispoxiçión in sciâ Ræ scìnn-a quéllo moménto. I fìltri pe-e riçèrche ciù avansæ inte WorldCat, a ògni mòddo, són ancón a dispoxiçión gràçie a l'interfàccia FirstSearch.

Do 2007, o WorldCat Identities o l'à comensòu a fornî pàgine pe 20 milioìn de eleménti, che són di metadæti in sce di nómmi; màscime de outoî e de persónn-e che són sogètto de publicaçioìn.

Do 2017, l'API WorldCat Search de l'OCLC a l'é stæta integrâ inte l'instruménto de çitaçión do VisualEditor de Wikipedia, fæto ch'o l'à permìsso de çitâ de lengê in sciâ Wikipedia i dæti pigiæ da WorldCat. Da-o 2017, l'OCLC e l'Internet Archive àn travagiòu insémme de mòddo chei i dæti di lìbbri digitalizæ inte l'Internet Archive se poêsan védde da WorldCat ascì.

Into méize de frevâ do 2021, WorldCat o contêgne ciù de 512 milioìn d'eleménti bibliogràfichi inte 483 léngoe, che raprezéntan ciù de 3 milioìn de vivàgne bibliotecâie fìxiche e digitâli, co-a série de dæti de persónn-e in sce WorldCat ch'a l'inclùdde ciù de 100 milioìn de eleménti.

Into méize de màzzo do 2022, l'OCLC o l'à anonçiòu o WorldCat Entities, 'na nêuva infrastrutûa pe-i library linked data, co-a manutençión de WorldCat Identities ch'a l'é stæta de méntre sospéiza, scicómme che sto servìççio chi o saiâ interonpîo perché sostitoîo da WorldCat Entities.

Inte l'agósto do 2022, l'OCLC o l'à ativòu 'n scîto WorldCat.org "disegnòu e inmaginòu a nêuvo", co-o fìn diciaròu d'òfrî 'na ciù èrta acescibilitæ a-e coleçioìn. O scîto o l'à comensòu coscì a domandâ l'ûzo de JavaScript e dónca no se ghe peu ciù intrâ da vêgi motoî de riçèrca ò da quélli ch'àn levòu o JavaScript pe raxoìn de seguéssa. L'agiornaménto o l'à levòu ascì e recenscioìn di lìbbri di uténti, cangiæ con quélle de GoodReads, socjêtæ ligâ a Amazon.

 Architetûa do scistêma 
I catàloghi locâli de bibliotêche ménbro de l'OCLC són sincronizæ co-a bànca dæti de WorldCat. WorldCat o permétte a-e instituçioìn che ghe pìggian pàrte de azónze di ligàmmi dirètti da WorldCat a-e vôxe do pròpio catàlogo locâle pe di artìcoli particolæ, coscì che l'uténte o peu sciacâ in sciô catàlogo locâle pe descrovî a-a spedîa o stâto in ténpo reâ de 'n artìcolo (prezénpio se o l'é seleçionòu ò mêno).

Inte 'na porçión picìnn-a de bibliotêche l'é gestîo da l'OCLC o catàlogo locâle ascì, dêuviàndo 'n scistêma bibliotecâio integròu ciamòu WorldCat Discovery e WorldShare Management Services.

I contribûti de bibliotêche a WorldCat són fornîi dêuviàndo progràmma informàtico Connexion, introdûto do 2001; o seu predecesô, OCLC Passport, o l'é stæto de manimàn abandonòu into méize de màzzo do 2005. I bibliotecâi che són aprêuvo a catalogâ di eleménti pêuan dêuviâ o WorldShare Record Manager ò o WorldCat Metadata API ascì, pe di fìn scìmili.

 Nòtte 

 Bibliografîa 







 Âtri progètti 

 Ligàmmi de fêua 








Categorîa:Internet
Categorîa:Bibliotêche
Categorîa:Identificatoî